
Al doilea acatist al Sfântului cuvios loan de la Prislop 
(13 septembrie) 


| IOAN 
Mp De LA PRISLOP 





Sfântul cuvios Ioan de la Prislop (13 septembrie): 


https://www.academia.edu/44168495/Sf% C3% A2ntul_cuvios_loan_de_la_Prislop 
https://archive.org/details/sf.-ioan-prislop 


https://www.slideshare.net/steaemy 1/sf-ioan-prislop-250509453/steaemy1/sf-ioan-prislop- 





250509453 


prăznuire la 13 septembrie 


Sfântul loan de la Prislop este sfântul cel mai reprezentativ al zonei Hațegului, un- 
de Sfântul Nicodim de la Tismana a zidit Mânăstirea Silvaşului şi apoi Domnița 
Zamfira pe cea a Prislopului. Actualmente este mânăstire de maici. Localnic, mo- 
nah şi pustnic, a câştigat sfinţenia cea de taină şi s-a făcut „nesecatul dar de duhov- 
nicie”, care cu adevărat se dovedeşte peste vremi. 


Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 

Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 


miluieşte-ne pe noi. 


Slavă Tatălui şi Fiului şi Sfântului Duh. 

Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoțiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Și S-a răstignit pentru noi în zilele lui Pilat din Pont, Şi a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu Slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 


sees 
După obişnuitul început se zice: 


Tropar (glas 8): Cu curgerile lacrimilor tale nerodirea pustiului o ai lucrat şi cu 
suspinurile cele dintru adânc ai făcut ostenelile tale însutit roditoare şi te-ai făcut 
luminător lumii, strălucind cu minunile, Sfinte loan, părintele nostru. Roagă-te lui 
Hristos Dumnezeu să mântuiască sufletele noastre”. 

Tropar (glas 1): „lubitorule de nevoinţă şi râvnitorule întru cele sfinte, cuvioase 
părinte loan, părăsit-ai cele trecătoare şi ai ales pe cele veşnice, luat-ai jugul lui 
Hristos în Mânăstirea Prislop şi în peşteră pustnicească, împreună cu Îngerii, L-ai 
slăvit pe Dumnezeu. Pentru aceasta, nu înceta a te ruga pentru sufletele noastre”. 


Doamne miluieşte (de 3 ori) 
Slavă... Și acum... 


Troparul Invierii, al Născătoarei de Dumnezeu: Gavriil zicând ţie, Fecioară, «Bu- 
cură-te... (glasul 1) 


Doamne miluieşte (de 3 ori) 
Slavă... Și acum... 
Psalmul 50, apoi: 


Condacul 1 

Rod bun al Pământului şi al acestui neam românesc binecuvântat, mărgăritar la 
şiragul cel de podoabă al lui Hristos te-ai adăugat, prin care şi noi lumină primim, 
în cântarea: Bucură-te, Sfinte cuvioase loane de la Prislop, nesecatul dar de du- 
hovnicie! 


Icosul 1 

Şiragul de taină al Sfinților iubitori de Dumnezeu mereu se împodobește, şi tu, 
Sfinte Ioane, fiind în acesta primit şi noi cinstirea cuvenită îți aducem: 
Bucură-te, moştenitorul nesecatului dar al lui Hristos; 

Bucură-te, plămada acestui pământ binecuvântat; 

Bucură-te, rodul bun al acestui neam; 

Bucură-te, cel născut din credinţa strămoşească; 

Bucură-te, cel crescut din virtutea acesteia; 

Bucură-te, că şi mai mult ai înfrumuseţat-o; 

Bucură-te, urmarea celor sfinte; 

Bucură-te, purtătorul crucii de taină; 

Bucură-te, că ai purces pe calea cea îngustă a duhovniciei; 

Bucură-te, că te-ai făcut ostaşul Împărăției de sus; 

Bucură-te, cel chemat la chipul ceresc; 

Bucură-te, Sfinte cuvioase loane de la Prislop, nesecatul dar de duhovnicie! 

Condacul al 2-lea 

Chemarea de taină a lui Hristos în inimă ai auzit-o, şi aşa pe drumul Său ai pornit, 
în lumina PreaSfântului Duh şi viaţa călugărească alegând, uşa dumnezeiască ţi s-a 
deschis, în cântarea de: Aliluia! 


Icosul al 2-lea 

Lumea este amestecată cu bine şi rău, şi ispitele tot mai înşelătoare şi ucigătoare, şi 
aşa din acestea ai ieşit, ca la limanul lui Hristos să scapi. 

Bucură-te, cel ce ai trecut „hotarul lumii”; 

Bucură-te, că ai jinduit la cele de Sus; 

Bucură-te, că aşa la nevoinţe aspre te-ai supus; 

Bucură-te, că ai trecut prin „pustia sufletului”; 

Bucură-te, că ai îndurat setea şi foamea din adânc; 

Bucură-te, că te-ai luptat cu „jivina păcatului”; 

Bucură-te, că otrava acesteia mult te-a necăjit; 

Bucură-te, că muşcăturile ascunse ai suferit; 

Bucură-te, că prin ispitele cele de taină ai fost încercat; 

Bucură-te, că în lupta cu „omul căzut” ai biruit; 

Bucură-te, că de blestemul adamic te-ai dezlegat; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 3-lea 

În Mânăstirea Silvaşului, cu avânt tineresc, iscusitei lucrări călugărești te-ai predat, 
şi aşa de bolile păcatului tu însuţi te-ai vindecat, ca apoi dar de vindecări să pri- 
meşti, în cântarea de: Aliluia! 


Icosul al 3-lea 

Repede alergând pe calea de taină, tot repede dar de duhovnicie ai primit, că stră- 
lucea prin tine Hristos, cel în adâncul tău proslăvit: 
Bucură-te, mult nevoitorule; 

Bucură-te, alergare duhovnicească fără oprire; 
Bucură-te, că ai sărit peste amăgirea tinerească; 
Bucură-te, că ai avut mintea de lumină; 

Bucură-te, că ai avut priceperea sfinţeniei; 
Bucură-te, că aşa înţelepciunea de sus ai câştigat; 
Bucură-te, că te-ai făcut şi nouă izvor de dar; 
Bucură-te, urmaşul nesecatului dar românesc; 
Bucură-te, şi mai mult, împodobirea lui; 
Bucură-te, moştenitor şi plămăditor ales; 
Bucură-te, sfinţenia de taină a Pământului; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 4-lea 
Robia păcatului este mare în lume şi de n-aţi fi voi, Sfinților, prăpastia plângerii 
veşnice s-ar face, fără cântarea de: Aliluia! 


Icosul al 4-lea 

Chip de cuvios ai câştigat, şi dar acestui neam şi pământ românesc te-ai făcut, dar 
nesecat de necontenită duhovnicie: 

Bucură-te, chip de cuvios monah împlinit; 

Bucură-te, cel ce patima lumii ai biruit; 

Bucură-te, cel ce te-ai dezbrăcat de năravurile rele; 

Bucură-te, cel ce dorinţele trupului ai respins; 

Bucură-te, cel cu mintea curățată; 

Bucură-te, cel cu inima în duh adâncită; 

Bucură-te, cel ce chip de cer ai primit; 

Bucură-te, că aşa pământul ai prefăcut; 

Bucură-te, înger, deodată de sus şi de jos; 

Bucură-te, omul lui Dumnezeu cel binecuvântat; 

Bucură-te, icoană pe neam românesc zugrăvită; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 5-lea 

Râvnitor neobosit în cele duhovniceşti, la cele de sus ai râvnit, şi aşa pustnicia 
înalta viaţă călugărească ai ales, ca şi mai mult pe Hristos să-L lubeşti, în cântarea 
de: Aliluia! 


Icosul al 5-lea 

Dumnezeiescul dor este taina celor Sfinţi, care pe toate le jertfesc pentru mărgă- 
ritarul cel ascuns, care trebuie cumpărat şi aşa, sărac fiind, cel mai bogat să te faci: 
Bucură-te, pustnicul Prislopului; 

Bucură-te, sfinţenia Silvaşului; 

Bucură-te, urmaşul vrednic al Sfântului Nicodim; 

Bucură-te, ucenicul asemenea povăţuitorului; 

Bucură-te, fiul asemenea părintelui; 

Bucură-te, monah cu chipul împlinit; 

Bucură-te, monah de mare cinste; 

Bucură-te, strălucirea vieţii călugărești; 

Bucură-te, înălțime duhovnicească; 

Bucură-te, chipul Sfinţilor părinţi de demult; 

Bucură-te, cuvioşie de neam românesc; 
Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 6-lea 
Purtând crucea lui Hristos cu multe osteneli şi popasuri ce păreau de netrecut, ai 
ajuns şi sus, pe Golgota de suflet şi trup, în cântarea de: Aliluia! 


Icosul al 6-lea 

Răstignirea călugărului este pe „propria iubire de Dumnezeu”, în „împărţirea” ca 
făptură şi Ziditor, între „două hotare”, ce se „întretaie” şi cruce se fac, şi pe care 
jertfă de sine ca prinos se aduce. 

Bucură-te, călătorul lumii nerătăcit; 

Bucură-te, îngenunchere dezlegată; 

Bucură-te, închinare de Cer; 

Bucură-te, metanie de Pământ; 

Bucură-te, rugă de grai omenesc; 

Bucură-te, rugă peste hotarul lumesc; 

Bucură-te, plecăciune de pocăință; 

Bucură-te, şi înălţare peste păcat; 

Bucură-te, plâns şi lacrimi; 

Bucură-te, şi bucurie de suflet curat; 

Bucură-te, şi veselie de trup despătimit; 

Bucură-te, Sfinte cuvioase loane de la Prislop, nesecatul dar de duhovnicie! 


Condacul al 7-lea 

Ai urcat în munte, unde peşteră ţi-ai săpat, fântână duhovnicească în piatră, ca 
izvor nesecat de dar dumnezeiesc, ce să ude pământul uscat, în cântarea de: Alilu- 
ia! 


Icosul al 7-lea 

Făclie scoasă de sub obroc şi pusă în sfeşnic să lumineze tuturor, tu, pustnicul 
smerit, ai ajuns, dar în aceasta pe Hristos L-ai pus, că EI este lumina Lumii, chiar 
dacă prin alţii străluceşte: 

Bucură-te, sfeşnicul Silvaşului şi Prislopului; 

Bucură-te, făclie nestinsă a lui Hristos; 

Bucură-te, strălucirea Luminii dumnezeieşti,; 

Bucură-te, alesul acestui pământ românesc; 

Bucură-te, fiul vrednic al acestui neam; 

Bucură-te, sfinţenie ce prin tine se împlineşte; 

Bucură-te, sfinţenie strânsă peste vremi; 

Bucură-te, rod ce prin tine s-a copt; 

Bucură-te, sămânță ce prin tine s-a înmulțit; 

Bucură-te, răsad de Rai; 

Bucură-te, chipul Împărăției lui Dumnezeu; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 8-lea 

Doar Hristos, căruia te-ai predat, taina ostenelilor şi nevoinţelor ţi le-a văzut, chiar 
dacă pizmaşul diavol mereu te împiedica şi te oprea de la lucrarea cea sfântă, a 
cântării de: Aliluia! 


Icosul al 8-lea 

Ultima „încercare a sfinţeniei” este „proba focului diavolesc”, focul ce desparte 
făptura de Dumnezeu, ce rupe firea în bine şi rău, ce întunecă chipul şi te lasă „gol 
în propriul iad” de păcat. 

Bucură-te, cel ce ai trecut şi prin focul „morţii duhovniceşti”; 

Bucură-te, cel ce te-ai dovedit aur curat; 

Bucură-te, că şi mai strălucitor te-ai arătat; 

Bucură-te, că ultimul spin al păcatului ai scos; 

Bucură-te, că prefacerea în Hristos ai împlinit; 

Bucură-te, că ai unit despărţirea păcatului; 

Bucură-te, că la unirea de sus ai ajuns; 

Bucură-te, înger pământesc la Cer ridicat; 

Bucură-te, biruinţa cea mântuitoare; 

Bucură-te, chipul omului sfințit; 

Bucură-te, între Sfinţii acestui neam şi pământ; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 9-lea 
Luminat de acum cu lumina lui Hristos, om ceresc deodată cu om pământesc, cu 
adevărat, omul împlinit te-ai făcut, în cântarea de: Aliluia! 


Icosul al 9-lea 

Virtuţile câştigate s-au făcut izvor nesecat de daruri duhovniceşti, ce necontenit 
udă pământul Hațegului, prin care noi răsaduri peste vremi cresc. 

Bucură-te, omul cel sfințit al Hațegului; 

Bucură-te, fântâna de apă sfântă; 

Bucură-te, dar izvorâtor de daruri; 

Bucură-te, pomul Raiului lui Hristos; 

Bucură-te, roade ce cresc necontenit; 

Bucură-te, pomul fără „şarpele viclean”; 

Bucură-te, Raiul fără „ispitirea de păcat”; 

Bucură-te, fiul lui Adam cel iertat; 

Bucură-te, cel dezlegat de blestem; 

Bucură-te, biruitorul diavolului ucigător; 

Bucură-te, chipul Omului adevărat; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 10-lea 

La peştera ta din munte, lumea în nevoi alerga şi „Casă sfântă” ţi-au numit-o, şi tu 
cu darul lui Hristos îi mângâiai şi în cele de trebuinţă îi foloseai, în cântarea de: 
Aliluia! 


Icosul al 10-lea 

Și noi, cei de acum, de asemenea spre tine căutăm, ca la o mare nădejde de cre- 
dinţă, că te ştim un bun ajutător al lumii în nevoi: 

Bucură-te, credinciosule pământean; 

Bucură-te, credinciosul acestui neam; 

Bucură-te, evlavia străbună; 

Bucură-te, virtutea din moşi-strămoşi adunată; 

Bucură-te, podoaba vitejiei bărbăteşti; 

Bucură-te, chipul curat de creştin; 

Bucură-te, al Bisericii chip de sfinţenie; 

Bucură-te, nume ce rămâne în Scrisul cel veşnic; 

Bucură-te, şi pomenirea noastră neuitată; 

Bucură-te, prinosul de pe Altarul de sus; 

Bucură-te, neam românesc în nemurire; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 11-lea 

Cel ce ştie adâncurile fiecărei făpturi, Hristos cel Atoatevăzător, şi în tine, Sfinte 
loane, a văzut împlinirea şi ca să-ţi dăruiască odihna mai devreme, a îngăduit să fu 
împuşcat de un vânător rătăcit, neştiutor de cântarea de: Aliluia! 


Icosul al 11-lea 

Fără vină este vânătorul, cel ce pe întuneric jivină te-a crezut, şi aşa, la odihna de 
sus ai fost chemat şi cele două s-au potrivit, în taina vieţii tale de sfânt. 

Bucură-te, cel ajuns la plata odihnei; 

Bucură-te, de Domnul Însuşi chemat; 

Bucură-te, că Iubirea cea mare ai împlinit; 

Bucură-te, iubirea ce preface Pământul în Rai; 

Bucură-te, iubirea ce uneşte Pământul cu Cerul, 

Bucură-te, iubirea ce uneşte Făptura cu Ziditorul ei; 

Bucură-te, unirea cu Trupul lui Hristos; 

Bucură-te, unirea cu biseria întreagă; 

Bucură-te, călătoria vieţii ajunsă la nemurire; 

Bucură-te, veşnicia deschiderii dumnezeieşti; 

Bucură-te, cel între Sfinţii noştri de aproape; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 12-lea 
Vânătorul călugăr s-a făcut şi tu sfânt proslăvit, şi noi îmbogăţiți cu un mărgăritar 
de mare preţ, rugăciune în Cer şi pe Pământ, în cântarea de: Aliluia! 


Icosul al 12-lea 

Deşi sfintele tale moaşte ascunse au rămas, noi comoară veşnică te avem de acum, 
nume şi pomenire sfântă şi izvor de nesecată curgere, al duhovnicescului dar. 
Bucură-te, românule, creştinule; 

Bucură-te, pământeanule, sfântule; 

Bucură-te, omul lui Dumnezeu, cerescule; 

Bucură-te, omul acestei Lumi, îngerule; 

Bucură-te, ocrotitorul celor în nevoi, milostivule; 

Bucură-te, ajutătorul celor rugători, induhovnicitule; 

Bucură-te, taină doar de sfinţenie descoperită; 

Bucură-te, îmbrăcarea în asemănarea lui Hristos; 

Bucură-te, taină a făpturii sfințite; 

Bucură-te, urcarea până la cele de Sus; 

Bucură-te, intrarea în binecuvântarea absolută; 

Bucură-te, Sfinte cuvioase Ioane de la Prislop, nesecatul dar de duhovnicie! 


Condacul al 13-lea (de trei ori) 

Ales între cei aleşi dintre fiii neamului şi pământului românesc, icoană în Biserică 
ŞI în case, nume de inimă şi dar nesecat de duhovnicie pentru urmaşi, aşa şi noi te 
cinstim, rugându-te să ne fii ajutător în multele noastre nevoi, în cântarea de: Alilu- 
ia! 


Se citeşte apoi din nou: 


Icosul 1 

Şiragul de taină al Sfinților iubitori de Dumnezeu mereu se împodobește, şi tu, 
Sfinte Ioane, fiind în acesta primit, şi noi cinstirea cuvenită îți aducem: 
Bucură-te, moştenitorul nesecatului dar al lui Hristos; 

Bucură-te, plămada acestui pământ binecuvântat; 

Bucură-te, rodul bun al acestui neam; 

Bucură-te, cel născut din credinţa strămoşească; 

Bucură-te, cel crescut din virtutea acesteia; 

Bucură-te, că şi mai mult ai înfrumuseţat-o; 

Bucură-te, urmarea celor sfinte; 

Bucură-te, purtătorul crucii de taină; 

Bucură-te, că ai purces pe calea cea îngustă a duhovniciei; 

Bucură-te, că te-ai făcut ostaşul Împărăției de sus; 

Bucură-te, cel chemat la chipul ceresc; 

Bucură-te, Sfinte cuvioase Ioane de la Prislop, nesecatul dar de duhovnicie! 


(Extras din cartea: Imnografie/leromonah Ghelasie Gheorghe. - Bucureşti: Pla- 
tytera, 2016) 


3 5 2 


Între sfinţii români canonizaţi recent se numără şi cuviosul loan din Mănăstirea 
Prislop (Hunedoara). Această mănăstire, aşezată într-o zonă liniştită de munte, 
aproape de Haţeg, a fost la început o mică sihăstrie de rugăciune pentru călugării 
iubitori de Hristos. 


La începutul secolului XV, Sfântul Nicodim de la Tismana întemeiază aici o 
mănăstire cu viaţă de obşte, numită multă vreme Mănăstirea Silvaşul, după satul cu 
acelaşi nume din apropiere. Aici s-au nevoit de-a lungul secolelor XV-XVIII mulți 
călugări cu viaţă sfântă din Transilvania şi de peste Carpaţi. 


Unul dintre marii sihaştri de la Prislop, care a rămas în evlavia credincioşilor din 
Țara Hațegului şi din întreaga noastră ţară, este şi cuviosul loan de la Prislop, 
cinstit în tradiția locală cu numele de „Sfântul loan de la Silvaş”. Amintirea lui se 
păstrează pe scurt, atât în tradiția orală legată de Mănăstirea Prislop, cât şi într-o 
cronică anonimă în versuri, compusă de localnici, intitulată „Plângerea Sfintei 
Mănăstiri a Silvaşului, din eparhia Hațegului din Prislop”, scrisă în secolele XVII- 
XVIII. 


După aceste izvoare orale şi scrise, cuviosul loan era localnic din satul Silvaşul de 
Sus, fiu de părinţi foarte credincioşi. Renunţând la căsătorie din marea sa dragoste 
pentru Hristos, fericitul loan intră în obştea Mănăstirii Prislop (Silvaşul) pe la 

sfârşitul secolului XV sau începutul celui următor. Nevoindu-se aici mulţi ani în 
aspre osteneli, precum: post îndelungat, rugăciuni neîncetate, lacrimi, privegheri şi 
ascultare şi sporind mult în sfinţenie, cuviosul loan s-a retras în munte la 
desăvârşita linişte, pe valea pârâului Silvuţ. Aici, la un kilometru mai sus de 
mănăstire, în malul stâncos şi adânc al pârâului, marele sihastru şi-a săpat singur cu 
dalta o mică chilie ce se păstrează şi astăzi şi este cunoscută în partea locului cu 
numele de „chilia” sau „casa sfântului”. Credincioşii aveau mare evlavie către el şi 
multă încredere în rugăciunile lui, încât îl cinsteau ca sfânt încă din viaţă şi veneau 
adesea la peşteră să-i spună necazurile şi să-i ceară sfatul. 


În această peşteră, săpată cu atâta osteneală de mâinile lui, s-a nevoit cuviosul Ioan 
mulți ani, luptându-se cu bărbăţie cu ispitele diavolilor. Căci, uneori îl luptau cu 
somnul, alteori, cu dureri în trup şi năluciri de tot felul; alteori, cu duhul desfrânării 
îl chinuiau, iar alteori, cu părerea de sine şi cu duhul slavei deşarte îl amenințau. 
Însă, fericitul sihastru, întărindu-se cu semnul Sfintei Cruci, cădea la rugăciune cu 
mâinile înălțate la cer şi nu se ridica până nu-i alunga pe demoni. Dar câţi ani s-a 
nevoit aici în „casa sfântului", pe câți a vindecat cu rugăciunile sale şi care erau 
ostenelile cele de taină numai singur Dumnezeu le ştie! 


Văzând diavolul că este mereu biruit prin rugăciunile cuviosului loan, a reuşit să-l 
ucidă într-un chip ca acesta. Pe când cuviosul loan îşi săpa cu dalta o fereastră în 
peretele chiliei, un om înarmat de pe malul celălalt al pârâului, fiind la vânătoare, l- 
a împuşcat cu îngăduinţa lui Dumnezeu, crezând că este o fiară. Astfel şi-a dat 
duhul în mâinile Mântuitorului nostru lisus Hristos, ca un mare sihastru martir şi 
rugător neadormit al neamului nostru. 


Apoi, rudele i-au ridicat sfintele moaşte din peşteră şi le-au depus în biserica satu- 
lui. Auzind despre ele, câțiva călugări din Țara Românească au cerut moaştele 
cuviosului loan de la Prislop, pe care, primindu-le în dar, le-au dus peste Carpaţi, 
la mănăstirea lor. Probabil au fost duse la Tismana, la Bistriţa Olteană, la Curtea de 
Argeş sau Cozia, care au fost dintotdeauna atât de legate de credincioşii şi mă- 
năstirile Transilvaniei. Sufletul lui însă este numărat în ceata sfinților şi se roagă 
pentru mântuirea tuturor. 


Sfântul loan de la Prislop a fost canonizat la 20-21 iunie 1992 şi se prăznuieşte la 
13 septembrie. 


(Arhimandrit Ioanichie Bălan, Patericul românesc, Editura Mănăstirea 
Sihăstria, pp. 151-152) 

